Document ID: 32007R0487

ΚΑΝΟΝΙΣΜΌΣ (ΕΚ) αριθ. 487/2007 ΤΗΣ ΕΠΙΤΡΟΠΉΣ
της 30ής Απριλίου 2007
για την τροποποίηση του κανονισμού (ΕΚ) αριθ. 2535/2001 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 29 παράγραφος 1,
Εκτιμώντας τα ακόλουθα:
(1)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 2535/2001 της Επιτροπής (2), το πιστοποιητικό εισαγωγής ισχύει μόνο για τον κωδικό προϊόντος που αναγράφεται σ’ αυτό. Οι εισαγωγές στο πλαίσιο των ποσοστώσεων ενδέχεται να παρουσιάσουν δυσκολίες όταν οι συντελεστές κατανομής μειώνουν τις ποσότητες για κάθε κωδικό προϊόντος για τον οποίο έχουν υποβληθεί αιτήσεις πιστοποιητικών. Για να διευκολυνθούν οι συναλλαγές και να διασφαλιστεί η βέλτιστη δυνατή χρήση των ποσοστώσεων εισαγωγής, τα πιστοποιητικά εισαγωγής θα πρέπει να ισχύουν και για άλλους κωδικούς προϊόντος που εμπίπτουν στον ίδιο αριθμό ποσόστωσης, υπό την προϋπόθεση ότι τα προϊόντα υπόκεινται στον ίδιο εισαγωγικό δασμό. Δεδομένου ότι οι ισχύουσες διατάξεις ενδέχεται να έχουν ως αποτέλεσμα τη μη χρησιμοποίηση πιστοποιητικών εισαγωγής που εκδόθηκαν τον Ιανουάριο 2007, είναι σκόπιμο να προβλεφθεί η αναδρομική εφαρμογή των νέων διατάξεων.
(2)
Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (3), η οποία εγκρίθηκε με την απόφαση 2002/309/ΕΚ, Ευρατόμ του Συμβουλίου και της Επιτροπής (4) (στο εξής η «συμφωνία με την Ελβετία»), προβλέπει το άνοιγμα ποσοστώσεων και μειώσεις των δασμών για ορισμένα γαλακτοκομικά προϊόντα καταγωγής Ελβετίας. Στο παράρτημα 3 της συμφωνίας, το οποίο αφορά τις παραχωρήσεις για τα τυριά, το σημείο 1 προβλέπει την πλήρη ελευθέρωση των διμερών συναλλαγών στον τομέα των τυριών από την 1η Ιουνίου 2007, κατόπιν μεταβατικής περιόδου πέντε ετών.
(3)
Στόχος της συμφωνίας με την Ελβετία είναι να ενισχύσει τις σχέσεις ελεύθερων συναλλαγών μεταξύ των δύο μερών με τη σταδιακή άρση των εμποδίων στο μεγαλύτερο μέρος των συναλλαγών τους. Οι διμερείς συναλλαγές στον τομέα των τυριών δεν θα υπόκεινται πλέον σε ποσοστώσεις από την 1η Ιουνίου 2007. Συνεπώς, δεδομένου ότι οι εμπορικές συναλλαγές μεταξύ της Κοινότητας και της Ελβετίας στον τομέα των τυριών αφορούν μεγάλες ποσότητες με μεγάλη εμπορική αξία, πρέπει να μειωθεί αισθητά η εγγύηση για τα πιστοποιητικά εισαγωγής για τα τυριά καταγωγής Ελβετίας.
(4)
Μετά τη θέσπιση του κανονισμού (ΕΚ) αριθ. 1719/2005 της Επιτροπής, της 27ης Οκτωβρίου 2005, που τροποποιεί το παράρτημα Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (5), οι κωδικοί ΣΟ 0406 90 02 έως 0406 90 06 καταργήθηκαν. Το άρθρο 4 παράγραφος 3 του κανονισμού (ΕΚ) αριθ. 2535/2001 κατέστη συνεπώς άνευ αντικειμένου και πρέπει επίσης να καταργηθεί.
(5)
Το παράρτημα ΙΙ της συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Ισλανδίας σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα, βάσει του άρθρου 19 της συμφωνίας για τον Ευρωπαϊκό Οικονομικό Χώρο (6), η οποία εγκρίθηκε με την απόφαση 2007/138/ΕΚ του Συμβουλίου (7), προβλέπει το άνοιγμα ετήσιας δασμολογικής ποσόστωσης για ορισμένα γαλακτοκομικά προϊόντα. Επομένως, το κεφάλαιο Ι του τίτλου 2 του κανονισμού (ΕΚ) αριθ. 2535/2001 και το παράρτημα Ι πρέπει να προσαρμοστούν αναλόγως.
(6)
Συνεπώς, ο κανονισμός (ΕΚ) αριθ. 2535/2001 πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2535/2001 τροποποιείται ως εξής:
1)
Στο άρθρο 3 παράγραφος 2, προστίθεται το ακόλουθο εδάφιο:
«Ωστόσο, όταν τα πιστοποιητικά εκδίδονται στο πλαίσιο δασμολογικών ποσοστώσεων εισαγωγής, που προβλέπονται στο κεφάλαιο I και στο τμήμα 2 του κεφαλαίου III του τίτλου 2, ισχύουν για όλους τους κωδικούς ΣΟ που εμπίπτουν στον ίδιο αριθμό ποσόστωσης, υπό την προϋπόθεση ότι ο εφαρμοζόμενος δασμός είναι ο ίδιος.».
2)
Στο άρθρο 4, διαγράφεται η παράγραφος 3.
3)
Το άρθρο 5 τροποποιείται ως εξής:
α)
το στοιχείο στ) αντικαθίσταται από το ακόλουθο κείμενο:
«στ)
ποσοστώσεις που προβλέπονται στο παράρτημα 2 της συμφωνίας μεταξύ της Κοινότητας και της Ελβετίας σχετικά με τις συναλλαγές γεωργικών προϊόντων, η οποία εγκρίθηκε με την απόφαση 2002/309/ΕΚ, Ευρατόμ του Συμβουλίου και της Επιτροπής (8).
β)
προστίθεται το ακόλουθο στοιχείο θ):
«θ)
ποσοστώσεις που προβλέπονται στο παράρτημα ΙΙ της συμφωνίας μεταξύ της Κοινότητας και της Ισλανδίας σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα, η οποία εγκρίθηκε με την απόφαση 2007/138/ΕΚ του Συμβουλίου (9).
4)
Στο άρθρο 13 παράγραφος 2, το δεύτερο εδάφιο αντικαθίσταται από το ακόλουθο κείμενο:
«Ωστόσο, για τις ποσοστώσεις που αναφέρονται στο άρθρο 5 στοιχεία γ) έως στ), η) και θ), η αίτηση πιστοποιητικού αφορά τουλάχιστον 10 τόνους και κατ’ ανώτατο όριο την ποσότητα που έχει καθοριστεί για κάθε περίοδο.».
5)
Στο άρθρο 19 προστίθεται το ακόλουθο στοιχείο η):
«η)
πρωτόκολλο αριθ. 3 της συμφωνίας με την Ισλανδία.».
6)
Το άρθρο 20 τροποποιείται ως εξής:
α)
στην παράγραφο 1, το στοιχείο δ) αντικαθίσταται από το ακόλουθο κείμενο:
«δ)
στη συμφωνία σχετικά με τις συναλλαγές γεωργικών προϊόντων, που συνήφθη μεταξύ της Ευρωπαϊκής Κοινότητας και της Ελβετίας, παραρτήματα 2 και 3.»·
β)
προστίθεται η ακόλουθη παράγραφος 3:
«3. Κατά παρέκκλιση από το άρθρο 3 παράγραφος 1, για τις εισαγωγές προϊόντων που υπάγονται στον κωδικό ΣΟ 0406 καταγωγής Ελβετίας, η εγγύηση ανέρχεται σε 1 ευρώ ανά 100 χιλιόγραμμα καθαρού βάρους προϊόντος.».
7)
Το παράρτημα I τροποποιείται ως εξής:
α)
το μέρος ΣΤ αντικαθίσταται από το περιεχόμενο του παραρτήματος Ι του παρόντος κανονισμού·
β)
το κείμενο του παραρτήματος ΙΙ του παρόντος κανονισμού προστίθεται ως μέρος Θ.
8)
Το παράρτημα ΙΙ.Δ αντικαθίσταται από το κείμενο του παραρτήματος III του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουνίου 2007.
Ωστόσο, το άρθρο 1 παράγραφος 1 εφαρμόζεται στα πιστοποιητικά που εκδίδονται από την 1η Ιανουαρίου 2007 και το άρθρο 1 παράγραφος 3 στοιχείο β), παράγραφοι 4 και 5 και παράγραφος 7 στοιχείο β) εφαρμόζονται από την 1η Ιουλίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Απριλίου 2007.

Labels: 3
17
15